Abel Schrøder d.y.
Abel Schrøder d.y., 1602/1603-1676, dansk billedskærer og organist, søn af Abel Schrøder d.æ. (d. 1602), der var billedskærer i Næstved og arbejdede i omegnens kirker og herregårde.
Værkstedet blev videreført af Abel Schrøder d.y. og hans bror, Ejler Schrøder (d. 1625), hvis eneste bevarede sikre værk er prædikestolen i Herlufsholm Kirke (1623). De fleste af værkstedets arbejder, der omfatter altertavler, prædikestole og epitafier, blev udført til kirker i Vordingborg Len under lensmanden Frederik Reedtz (1586-1659).
Hovedværker som altertavlen i Præstø Kirke (1656) og altertavle og prædikestol i Holmens Kirke i København (1661-62) viser Abel Schrøder d.y. som en af bruskbarokkens betydeligste billedskærere i Norden. Han virkede tillige som organist i 42 år ved Sankt Mortens Kirke i Næstved, hvortil han bl.a. udførte altertavlen (1667).